《题惠山练师竹轩》
宋代·袁植

子猷喜种竹，太白喜乘月。俛仰云泥间，胜事俱清绝。

况乃吾庐幽，风烟浩一丘。竹虚能受月华白，月白能牵竹翠浮。

不应玉垒李太白，长对山阴王子猷。未携花下一壶酒，已登残夜水明楼。

人间好景四并难，无如月下春琅玕。影摇金锁碎，光动剑芒寒。

魂醒耿不寐，哦诗坐长叹。

作者简介：常州府无锡人，字材老。袁默弟。徽宗崇宁二年进士。宣和六年复中词学兼茂科。累官监察御史，陈边防十三事，以诛佞臣为先，不纳，遂引疾致仕。高宗建炎初召为左司谏，直言忤宰臣，黜守岳州。会金兵大入，叛臣李允文据鄂州剽掠荆湖，植条奏其状，不久遇害。